Latgaliešu himna
„Skaidra volūda” jeb „Dzīd, trailoj mežs” ir latgaliešu himna, kuru lieto kā vienu no galvenajiem latgaliešu pašidentifikācijas simboliem un atskaņo svinīgos, Latgales tematikai veltītos pasākumos, bet kurai nav oficiāla apstiprinājuma. Himnas vārdu autore ir Anna Rancāne, melodiju komponējis Eugeņs (Joņs) Karūdznīks. Pirmo reizi „Skaidra volūda” atskaņota Latgales televīzijas mūzikas festivālā 1991. gada 21. jūlijā. Teksta pamatā ir Annas Rancānes poēma „Taisneibys nesiejs”, kas publicēta 1986. gadā izdotajā dzejas krājumā „Piektdiena” un bijusi veltīta Pīteram Miglinīkam. Komponists Eugeņs (Joņs) Karūdznīks poēmas tekstu radoši adaptējis, un šādā variantā himna tiek dziedāta kopš 1991. gada. Ikdienas saziņā latgaliešu himnu mēdz dēvēt arī par „Latgales himnu”.